<classify> Michezo ya Olimpiki itafanyika Brazil kuanzia Agosti 5 hadi 21, ambapo mbali na riadha, Tanzania inatarajia pia kupeleka timu za judo, kuogelea, ngumi na baiskeli.Hata hivyo, wachezaji wa michezo hiyo watashiriki michezo hiyo endapo tu watafikia viwango vilivyowekwa.Rais wa Riadha Tanzania, Anthony Mtaka alisema jana kuwa, wanariadha 12 wakiwemo wawili waliofuzu watapiga kambi West Kilimanjaro kwa ajili ya maandalizi ya kushiriki Michezo ya Olimpiki.Kwa mujibu wa taarifa hiyo, wanariadha waliofuzu,ambao ni Alphonce Felix na Said Makuka wenyewe kila mwezi watakuwa wakilipwa posho ya Sh 300,000 mbali na kugharamiwa chakula na malazi wakati wote wa kambi hiyo.Alisema kuwa wanariadha wengine ambao bado hawajafikia viwango, wenyewe watagharamiwa huduma zingine zote isipokuwa posho ya mwezi ya Sh 300,000.Timu hiyo itakuwa chini ya makocha Francis John pamoja na msaidizi wake Zacharia Balie. Wanariadha wengine wanaotarajia kuwemo katika kambi hiyo ni pamoja na Emmanuel Giniki, Teofil Panga, Fabian Nelson, Fabian Joseph, Basil John, Ismail Juma, Fabiola William, Ezekiel Jafar, Gabriel Gerald na Angelina Tsere.Awali, RT ilitangaza kambi hiyo ingeanza Desemba, kabla ya kuwa Januari 15 na baadae kuwa, Februari 5 kabla ya jana kutangazwa kuwa Jumanne. Naye Kaimu Katibu Mkuu wa RT, Ombeni Zavalla alisema kuwa bado wanawaomba wahisani kuchangia ili timu hiyo iweze kufanya mazoezi vizuri.Alisema kuwa wanariadha ambao hawajafikia viwango wataendelea kushiriki mashindano mbalimbali ya kimataifa ili kufuzu.  <topic>: MICHEZO 